Албански лек

Лекът () е паричната единица на Албания. Към 2003 г. банкнотите са от 100, 200, 500, 1000, 2000 и 5000 лека. В един лек се съдържат 100 киндарки, но вече не се използват. Името киндарка () означава „сто“ и има сходно словообразуване със сантим, цент и др. 1 лек = 100 киндарки. Валутният код в ISO 4217 е ALL.

История 

По време на Османската империя паричната единица е османската лира с подразделение пара. Лекът е въведен като първата албанска парична единица през февруари 1926 г.
По онова време лекът е равен на италианската лира.

За международни транзакции се е използвал и златният франк – франг ар (frang ar, също frank ar) – златна монета на стойност 5 леки, 1 франг ар = 100 киндарки ар.

Етимология 
Името лек се свързва с Александър Велики, чието име често се съкращава като Лека на албански. Портретът на Александър е изобразен на аверса (лицето) на монетата от 1 лек, докато на реверса (гърба) той е изобразен на кон.

Монети

Първи лек 
През 1926 са отсечени бронзови монети с номинал 5 и 10 киндарки, както и никелови с номинали ¼, ½ и 1 лек и сребърни 1, 2 и 5 франга. На аверса на франгите е изобразен крал Зог I. През 1935 са сечени киндарки с неокласически мотиви, свързвани с влиянието на италианския крал Виктор Емануил III, който бил нумизмат. На тях има знаци „R“ или „V“, означаващи Рим или Венеция.

При окупацията на Албания от Италия по времето на Мусолини през 1939 г. са отсечени монети от неръждаема стомана с номинали 0,20, 0,50 и 1 лек и от сребро с номинали 2, 5 и 10 леки, като това е единствената емисия на сребърни монети. През 1940 са сечени алуминиево-бронзови монети с номинали 0,05 и 0,10 леки, които са в употреба до 1941 и имат портрет на крал Виктор Емануил III на аверса и италиански орел и фасции на реверса.

През 1947 г., след като на власт идва комунистическата партия, старите монети са изтеглени от обращение и са въведени монети от цинк на стойност ½, 1, 2 и 5 леки. На тях е изобразен социалистическият герб. Те са използвани до паричната реформа от 1965 г.

Втори лек 
През 1965 г. са пуснати в обращение алуминиеви монети (датирани 1964) със стойности 5, 10, 20 и 50 киндара и 1 лек. През 1969 е пусната втора серия от 5, 10, 20, 50 киндара и 1 лек, като отбелязване на годишнината от освобождението от фашизма (1944).

През 1988 г. е пуснат трети вариант на същите монети. Тези от 50 киндара и 1 лек са много подобни по размер, тегло и външен вид и за избягване на проблемите по-късно същата година е пусната алуминиево-бровзова монета от 1 лек с надпис „Republika Popullore Socialiste e Shqipërisë“. Всички монети от трите серии остават в употреба по време на революцията от 1991 г. и малко след нея.

Трети лек 
През 1995 и 1996 са отсечени нови монети с номинали 1, 5, 10, 20 и 50 леки, като през 2000 г. е добавена биметална монета от 100 леки.

Възпоменателни монети 
През 2001 г. са емитирани 100 и 200 леки с мотиви, отбелязващи започването на преговори за присъединяване към ЕС, а 50, 100 и 200 леки – по повод 500 години от създаването на статуята на Давид. През 2002 са емитирани 50 и 100 леки по повод 90-а годишнина от независимостта на Албания, а 20 леки с тема албанската античност. През 2003, 2004 и 2005 също има емисии на възпоменателни монети.

Банкноти

Първи лек 
През 1926 Националната албанска банка (Banka Kombëtare e Shqipnis) емитира банкноти с номинали 1, 5, 20 и 100 франга. През 1939 са емитирани 5 и 20 франга. През 1944 следват банкноти от 2, 5 и 10 леки и 100 франга.

През 1945 Народната албанска банка (Banka e Shtetit Shqiptar) отпечатва повторно банкнотите от 10 леки и 20 и 100 франга на Националната банка и редовни банкноти с номинали 1, 5, 20, 100 и 500 франга. През 1947 лекът се възприема като основна парична единица, с банкноти с номинал 10, 50, 100, 500 и 1000 леки (lekë).

Втори лек 
През 1965 са емитирани банкноти (датирани 1964) от Banka e Shtetit Shqiptar с номинали от 1, 3, 5, 10, 25, 50 и 100 леки. Втора серия банкноти са емитирани през 1976 г., когато страната променя името си на Народна социалистическа република.

Трети лек 
През 1991 се въвеждат номинали от 100 и 500 леки. Една година по-късно е емитирана нова серия с отличителни цветове и дизайн с номинали 100, 200, 500 и 1000 леки. През 1996 е емитирана още една нова серия с отличителни мотиви и същите номинали, с допълнителна банкнота с номинал 5000 леки. През 2008 е въведена нова банкнота от 2000 леки.

Към май 2015 в обращение са шест номинала банкноти, емитирани от 1996 г. насам.

Източници

Външни препратки 
 монети
 Монети от Албания
 Албански банкноти
 Исторически и настоящ банкноти от Албания  

Парични единици в Европа
Икономика на Албания
Основани в Албания през 1926 година